Diari Oficial de la Generalitat Valenciana


Sumari del DOGV 5004, del 12-05-2005 (2005/5051)

ORDE de 21 d'abril de 2005, de la Conselleria de Cultura, Educació i Esport, per la qual es convoquen beques academicoesportives per a esportistes d'elit de la Comunitat Valenciana matriculats en centres oficials d'ensenyament.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5004

Data del DOGV
:   12-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/5051


Data del document
:   21-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * suport econòmic
    * assignació per estudis
    * esport

ORDE de 21 d'abril de 2005, de la Conselleria de Cultura, Educació i Esport, per la qual es convoquen beques academicoesportives per a esportistes d'elit de la Comunitat Valenciana matriculats en centres oficials d'ensenyament. [2005/X5051]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article quinze el suport i tutela de l'esport d'elit, especialment el no professional.
  
La Conselleria de Cultura, Educació i Esport, en la seua labor de promoció i difusió de l'esport, ha de procurar la continuïtat dels esportistes i les esportistes d'elit, sense descuidar la seua formació acadèmica, així com afavorir el perfeccionament d'estos a través d'una formació integral que els permeta arribar al més alt nivell en un futur.
  
A fi de promocionar esta àrea esportiva, que permeta i afavorisca la preparació esportiva i el perfeccionament en el rendiment dels esportistes d'elit de la Comunitat Valenciana, la Secretaria Autonòmica d'Esport de la Conselleria de Cultura, Educació i Esport planteja la convocatòria d'unes beques academicoesportives per a evitar els trastorns socioeconòmics produïts a les seues famílies.
  
En virtut d'això, i fent ús de les competències en matèria d'esport assignades pel Decret 8/2004, de 3 de setembre, del president de la Generalitat Valenciana a la Conselleria de Cultura, Educació i Esport (DOGV número 4.835, de 06.09.2004), i d'acord amb el que establixen l'article 35 de la Llei 5/1983, de 30 de desembre de Govern Valencià, el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana i la Llei 38/2003, de 17 de novembre, General de Subvencions,
  
ORDENE
  
Primer
  
Convocar la concessió de beques academicoesportives per a esportistes d'elit de la Comunitat Valenciana durant l'any 2005 per un import global màxim de huitanta-nou mil set-cents euros (89.700€) a càrrec de l'aplicació pressupostària 71.47.33.772.33.2, línia T4466000 dels pressupostos de la Generalitat Valenciana per a l'any 2005.
  
Segon
  
Aprovar les bases per què es regula esta convocatòria de beques academicoesportives per a esportistes d'elit de la Comunitat Valenciana, que figuren com a annex I de la present orde.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes beques, i se l'autoritza perquè dicte les resolucions i instruccions necessàries per al desplegament i execució d'esta orde.
  
Segona
  
La present orde produirà efectes des del dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 21 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per què es regula la concessió de beques academicoesportives per a esportistes d'elit de la Comunitat Valenciana matriculats en centres oficials d'ensenyament en el curs 2004/2005
  
Primera. Beneficiaris
  
Podran sol·licitar estes beques academicoesportives els/les esportistes que complisquen els requisits següents:
  
1.1. Residir habitualment en un terme municipal de la Comunitat Valenciana i figurar inscrit com a tal en el padró.
  
1.2. Estar qualificat com a esportista d'elit de la Comunitat Valenciana de nivell A o de nivell B i figurar en la relació publicada en la llista d'esportistes d'elit corresponent a l'any 2003 (Resolució de 15 d'abril de 2004, de la Secretaria Autonòmica d'Esport, DOGV número 4.744, de 03.05.2004), o en la relació corresponent a la llista d'esportistes d'elit relativa a l'any 2004 (Resolució de 23 de març de 2005, de la Secretaria Autonòmica d'Esport (DOGV número 4.983, de 12.04.2005), o estar qualificat com a esportista d'alt nivell, i figurar en la relació corresponent en alguna de les llistes publicades pel Consell Superior d'Esports durant l'any 2004, o en la relació corresponent relativa a l'any 2005 que s'haja publicat en el BOE fins a la data de presentació de sol·licituds.
  
1.3. Haver nascut entre els anys 1980 i 1990, ambdós inclusivament (15 a 25 anys). Excepcionalment, en el cas dels esportistes discapacitats que complisquen la resta de requisits es podran admetre altres edats a criteri de la comissió tècnica d'avaluació.
  
1.4. Estar en possessió de la corresponent llicència d'una federació esportiva de la Comunitat Valenciana.
  
1.5. No pertànyer al primer equip d'un club esportiu d'elit de la Comunitat Valenciana que reba subvenció per la seua participació en competicions oficials internacionals i/o lligues de màxima categoria nacional d'esport no professional.
  
1.6. Estar matriculat durant tot el curs 2004/2005 en un centre d'ensenyaments reglats oficialment reconegut per la Conselleria de Cultura, Educació i Esport o per organisme competent.
  
1.7. No tindre ingressos superiors a 6.000 € en l'últim exercici econòmic, per conceptes derivats de la pràctica de la seua modalitat esportiva, ni tindre concedida una beca ADO en el moment de la sol·licitud.
  
Els sol·licitants hauran de complir estos requisits en el moment de finalització del termini de presentació d'instàncies.
  
Segona. Objecte i aplicació de les beques
  
2.1. Les beques objecte d'esta convocatòria estaran destinades a sufragar les despeses ocasionades pels seus estudis i formació acadèmica com a incentiu a la seua formació, en consideració als seus resultats esportius, les exigències en la seua preparació i el fet de representar un model per a la joventut.
  
2.2. Les beques es concediran fins a esgotar el crèdit consignat, i tindran una dotació que oscil·larà entre 600 € i 3.000 €.
  
Tercera. Desestimació o minoració de la beca academicoesportiva
  
Podrà ser motiu de minoració o desestimació de la beca academicoesportiva la constància de tindre altres subvencions, ajudes o altres mitjans de finançament per part del sol·licitant, per al desenvolupament de la seua activitat esportiva, inferiors a 6.000 €.
  
Quarta. Sol·licituds i documentació
  
4.1. Les sol·licituds es realitzaran per mitjà d'instància dirigida a la Conselleria de Cultura, Educació i Esport, segons el model que figura com a annex II de la present orde.
  
4.2. La sol·licitud de la beca haurà d'anar acompanyada dels documents següents:
  
\* Certificat original d'empadronament del sol·licitant en vigor o fotocòpia degudament confrontada.
  
\* Historial esportiu certificat per la federació esportiva autonòmica corresponent, exclusivament omplit segons el model que figura com a annex III a la present orde i que reculla la participació i els resultats de l'esportista en les competicions que figuren en este annex des de l'1 de gener de 2004 fins a la data de publicació de la present orde en el Diari Oficial de la Generalitat Valenciana, anotant únicament el millor resultat obtingut en cada competició.
  
\* En modalitats o proves esportives d'equip, certificat de la federació esportiva corresponent que acredite que l'esportista ha format part de l'alineació de la selecció autonòmica o nacional, o equip titular, en un percentatge mínim del 50 per cent del nombre d'encontres disputats, segons el model que figura com a annex IV a la present orde.
  
\* Fotocòpies del document nacional d'identitat o llibre de família i de la llicència esportiva en vigor.
  
\* Certificat original del centre d'estudis reconegut oficialment, en què s'especifique que l'esportista sol·licitant està matriculat en el curs 2004/2005 i que cursa els estudis reglamentaris en el moment en què se sol·licita la beca.
  
\* Fitxa de manteniment de tercers (dades bancàries), segons el model que figura com a annex V a la present orde.
  
4.3. En la sol·licitud s'indicaran totes aquelles altres subvencions o ajudes que hagen sigut atorgades per altres administracions o ens públics o privats.
  
4.4. Les sol·licituds es presentaran en el registre general de la Conselleria de Cultura, Educació i Esport o en el registre auxiliar de la Secretaria Autonòmica d'Esport o en els registres de les direccions territorials de Cultura, Educació i Esport d'Alacant, Castelló i València, o les seues seccions d'Esports, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
Quan la sol·licitud no es presente en cap dels registres dependents de la Conselleria de Cultura, Educació i Esport, es recomana avisar per fax la Secretaria Autonòmica d'Esport.
  
4.5. El termini de presentació de sol·licituds finalitzarà el 31 de maig de 2005. L'incompliment d'este termini determinarà automàticament la denegació de la beca.
  
4.6. Quan la sol·licitud no reunisca els requisits o falte algun document complementari dels que s'exigixen, els interessats seran requerits perquè resolguen tot això en el termini de 10 dies, amb indicació que, si no ho fan així, es considerarà que desistixen de la seua petició, amb resolució prèvia dictada pel secretari autonòmic d'Esport.
  
4.7. L'admissió a tràmit d'una sol·licitud de beca academicoesportiva no generarà cap compromís de concessió d'esta.
  
4.8. La Secretaria Autonòmica d'Esport podrà, en qualsevol moment de la tramitació de l'expedient, demanar totes les informacions, aclariments o documents complementaris que considere necessaris per al seu assessorament.
  
Quinta. Valoració de les sol·licituds i resolució del procediment
  
5.1. Als efectes previstos en esta orde, es constituirà una comissió tècnica d'avaluació formada per cinc membres, designats pel secretari autonòmic d'Esport, encarregada de l'estudi i la valoració de les sol·licituds presentades.
  
5.2. La valoració de les sol·licituds s'efectuarà atenent els criteris següents:
  
a) Resultats obtinguts en les competicions oficials en què haja participat l'esportista durant l'any 2004 i fins a la data de publicació de la present orde en el Diari Oficial de la Generalitat Valenciana, en modalitat individual o d'equip, per l'orde següent; es puntuarà un campionat només una vegada per cada un dels nivells que figuren a continuació (el millor resultat obtingut, siga quin siga el nombre o modalitats o categories de campionats en què haja participat durant eixe període en cada un dels nivells):
  
Nivell A: Campionat del Món Sènior / JJOO (fins a 300 punts).
  
Nivell B: Campionat d'Europa Absolut / Campionat del Món Júnior (fins a 240 punts).
  
Nivell C: Campionat d'Europa Júnior / Campionat d'Espanya Absolut / Jocs del Mediterrani / Jocs Iberoamericans / Campionat del Món Universitari (fins a 192 punts).
  
Nivell D: Campionat d'Espanya Júnior / Campionat d'Espanya per Autonomies Absolut / Campionat d'Espanya de Clubs Absolut d'Esports Col·lectius (fins a 154 punts).
  
Nivell E: Campionat d'Espanya per Autonomies Júnior / Campionat d'Espanya Clubs Júnior d'Esports Col·lectius / Campionat d'Espanya Universitari / Campionat d'Espanya de Clubs Absolut d'Esports Individuals (fins a 123 punts).
  
Nivell F: Campionat Autonòmic Absolut / Altres encontres i competicions d'àmbit internacional, de categories júnior o absoluta / Campionat d'Espanya Clubs Júnior d'Esports Individuals (fins a 98 punts).
  
Nivell G: Campionat Autonòmic Júnior / Altres encontres i competicions d'àmbit nacional (fins a 79 punts).
  
b) Classificació de la modalitat esportiva segons el que preveu la Resolució de 9 de desembre de 1997, de la Conselleria de Benestar Social, per la qual s'especifica la classificació dels esportistes que participen en modalitats i/o proves no olímpiques per a la seua consideració com a esportista d'elit (DOGV número 3.176, de 4 de febrer). La puntuació obtinguda en l'apartat anterior es multiplicarà pel coeficient corrector corresponent.
  
5.3. Una vegada formalitzats els actes d'instrucció corresponents, la comissió d'avaluació elevarà les seues propostes de concessió o denegació al secretari autonòmic d'Esport, que resoldrà sobre l'ajuda i determinarà la quantia d'esta, per delegació del conseller de Cultura, Educació i Esport.
  
5.4. El secretari autonòmic d'Esport resoldrà la concessió o denegació de les sol·licituds presentades, en el termini màxim de sis mesos des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa en el termini màxim de sis mesos des de la publicació de la convocatòria, es consideraran denegades. La Secretaria Autonòmica d'Esport notificarà als interessats la resolució de concessió o denegació de les sol·licituds presentades.
  
Sexta. Obligacions dels beneficiaris
  
Els beneficiaris de les beques estaran obligats a:
  
6.1 Comunicar a la Conselleria de Cultura, Educació i Esport l'obtenció de subvencions o ajudes per conceptes derivats de la seua pràctica esportiva, procedents d'altres administracions o ens públics o privats.
  
6.2 Sotmetre's a les actuacions de comprovació a efectuar per l'òrgan concedent, així com qualsevol altra de comprovació i control financer que puguen realitzar els òrgans de control competents, aportant tota la informació que li siga requerida en l'exercici de les actuacions anteriors.
  
6.3 Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.
  
Sèptima. Modificació de la resolució de concessió
  
Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Octava. Pagament de les beques
  
Una vegada resolta la convocatòria de les beques i efectuats els tràmits comptables preceptius, serà procedent l'abonament de les beques d'una sola vegada, en el compte corrent o llibreta d'estalvi indicada pel beneficiari.